Line Barfod (EL), 2006-10-26:
Enhedslisten er også positiv over for forslaget.
Det er jo noget, der har været undervejs i mange år, og som er drøftet igennem flere år mange steder.
Med hensyn til spørgsmålet om, hvem der kan rejse gruppesøgsmål, er vi – ligesom andre, der også har været inde på det – meget positive over for ideen om, at vi udvider det til, at Forbrugerrådet også får den mulighed, og at det ikke kun er Forbrugerombudsmanden.
Med hensyn til betingelserne for at rejse gruppesøgsmål mener vi, at vi under udvalgsarbejdet bør se nærmere på den kritik, der er kommet fra Advokatrådet om, hvorvidt lovteksten er klar nok, da formuleringerne er meget vage.
Det kan være fornuftigt at se på, om der er behov for at konkretisere lidt mere, hvilke betingelser der skal være opfyldt, før man kan rejse gruppesøgsmål.
Så er der noget praktisk, som kan få stor betydning, og som der ikke er gjort så meget ud af – der er lidt om det i høringssvarene, bl.a. fra forsikringsselskaberne – og det er, at det jo er forudsat her, at en del af dem, der vil være omfattet af sådanne gruppesøgsmål, formentlig en hel del af dem, skal have fri proces og retshjælpsforsikring.
Og det står der bare skal følge den almindelige måde, man gør det på.
Jeg tror ikke, der er mange her, der har prøvet det i praksis, men hvis man skal indhente oplysninger om flere hundrede, måske flere tusinde menneskers økonomiske forhold; skal sende breve ud til dem alle sammen for at få deres årsopgørelser og deres ægtefælles eller samlevers årsopgørelser – og deres lønsedler eller pensionsudbetalinger, hvis deres indkomstforhold har ændret sig; skal have oplysninger om, hvor mange børn de har osv., mange sender det ikke første gang, mange sender noget forkert, de kommer til at sende deres forskudsopgørelse i stedet for deres årsopgørelse osv.; hvis alle de oplysninger skal indhentes, er det altså et meget stort administrativt apparat at sætte i gang, i forhold til hvad det er for nogle beløb, vi snakker om.
Derfor synes jeg bestemt, at vi under udvalgsarbejdet skal se på den model, som Forbrugerrådet foreslår, der går ud på at finde en mere enkel måde at finansiere de her gruppesøgsmål på.
Det er altså utrolig mange administrative ressourcer, man skal bruge, hvis man skal gøre det ligesom i det almindelige system med fri proces og retshjælpsforsikring.
Altså, som forsikringsselskaberne gør opmærksom på, skal man jo også have oplysninger om, hvilke selskaber de forskellige har retshjælpsforsikringer i.
Der kan være masser af ting, som man skal sidde og bruge tid på mange steder, så samfundsmæssigt ville det altså være bedre at finde en mere enkel måde at finansiere det på.
Og det synes jeg vi skal se på.
Derudover er jeg enig med SF i, at vi må se på, om vi allerede nu kan sætte nogle flere penge af, så vi sikrer, at der også er ressourcer til at løfte gruppesøgsmålene, for det nytter jo ikke noget, at vi siger, at vi laver en pæn ordning på papiret, hvis der ikke er sat nogen penge af.
Forbrugerorganerne har reelt ikke nogen mulighed for at gennemføre sagerne, fordi de ikke har ressourcerne til det.
Så vi er positive, men der er nogle ting, som vi mener vi må kigge nærmere på under udvalgsarbejdet.